傑志迎東方矛盾大對決
「藍鳥」周中在「賽馬會菁英盃」4強絕殺大埔,驚險打入決賽,暫代主教練金東進(Kim)表示球隊士氣高昂,誓言要在東方身上全取3分:「上場未入大軍名單嘅基爾頓同伊高沙托尼,今場可以準備就緒。我哋之前踢亞冠都試過一周多賽,球員喺體能恢復上有經驗,影響唔大。」
恩查:唔會放過任何錦標
傷愈復出的恩查連續兩場擔正,上場對大埔更交出兩次助攻,他表示有信心延續佳態:「我哋已經連贏咗好多場,啱啱對大埔雖然先落後,但我哋冇放棄,大家都好想贏埋剩餘嘅3項錦標。」提到未來動向,這位前奧地利國腳承認完季後未必留隊,但仍未與高層磋商:「養咗14年嘅愛犬上星期離世,對我同屋企人打擊好大,同埋經過18年職業生涯,都想照顧多啲家庭。」
東方上場大勝標準流浪,士氣同樣不俗,主教練盧比度指是役會以不同戰術,應付實力更強的傑志:「我哋之前喺『高級組銀牌』決賽同傑志交過手,如果踢得番嗰場嘅水準,展現出當時嘅態度,已經好滿意。」受肩傷困擾的鐘樂安與洛迪古斯仍上陣成疑。
于楊期待同陳晉一交手
是役有機會倒戈面對舊主傑志,前鋒于楊(Bosley)表示有信心取勝:「我同巴拉克由青年軍開始就踢傑志,感覺好熟。我哋現時狀態同士氣都好好,唔只單單畀壓力對手,係想贏埋。」Bosley尤其希望與老友陳晉一交手:「大家都會熟對方踢法,對到佢會係其中一個最期待嘅時刻。」